Junjun xjal aj kyjayx tzi tuj Jerusalen nkyqꞌumaꞌ tuq ikxjani:
«¿Nyaꞌtx petzun aj ntzani te xjal aj kygan tuq kansan tetz?
Bꞌix intxik eten,
ajnaꞌl nyolin kywitz kyaqil xjal bꞌix kꞌontiꞌl tidiꞌ nxik kyqꞌumaꞌ tetz.
¿Qanq bꞌanꞌax ajnaꞌl maꞌtx tzꞌok kyen kye aj nim kyajwalil qa a tetz te Koloyon Aj Qꞌumankaj Oqtxiꞌ?
Per qetz qebꞌen jaꞌ tzajnaq ja xjalni,
bꞌix chaꞌoj tul te Koloyon Aj Qꞌumankaj Oqtxiꞌ,
nijunwt tebꞌen jaꞌ tzajnaq.»
Astilji te Jesus,
aj nxnaqꞌtzan tuq kye xjal tuj te Nin Jay Nabꞌil Qtata Dios,
oxik tqꞌumaꞌ kongan ikxjani:
«Etetz etotzqimin bꞌix ax etotzqiꞌ jaꞌ tzajnaqin,
per wetz nyaꞌtx tzajnaqin tzan tpaj nganxwit wetz,
sinoke te aj otzaj lajon te wetz,
tetz jun yolin,
per etetz kꞌontiꞌl etotzqiꞌ tetz.
Wetz wotzqiꞌ tzan tpaj tukyꞌiꞌl tetz tzajnaqin,
bꞌix aji otzaj lajon te wetz.»
Ntons kye xjal aj nim kyajwalil kxol kye aj tijajil Israel,
kyetz kygan tuq tzan tjaw ktzyuꞌ,
per nijunwt owok tsiꞌ tqꞌabꞌ tiꞌj tzan tpaj minaꞌ tuq tpon or te tetz.
Kye xjal aj akyeqet tuq tzi,
kyꞌilaꞌj ebꞌajꞌokslan tiꞌj,
bꞌix nkyqꞌumaꞌ tuq ikxjani:
«Oj tul te Koloyon Aj Qꞌumankaj Oqtxiꞌ,
¿oqtel tkꞌuluꞌ petzun mas labꞌal twitz te aj nqet tkꞌuluꞌ te ja xjalni?»
Kye aj bꞌuchꞌuj Parisey,
kyetz owok kchaꞌoꞌ aj nkyqꞌumaꞌ tuq kye xjal tiꞌj Jesus,
bꞌix kye pal aj nim kyajwalil kyukyꞌi kye aj bꞌuchꞌuj Parisey ebꞌajxik kylajoꞌ mulon tzan tuq tjaw ktzyuꞌ.
Ntons te Jesus oxik tqꞌumaꞌ kyetz ikxjani:
«Wetz akyinqet etukyꞌiꞌl,
per ya nyaꞌtx nim tyemp,
bꞌix yaji ma kyinxik tukyꞌiꞌl te aj otzaj lajon wetz.
Etetz okxjoyoyon wiꞌj,
per nlay kyinꞌoknoj etitzaꞌ tzan tpaj etetz nlay bꞌantik exik aj jaꞌ okyinteyon wetz.»
Ntons kye xjal owaqꞌik tzan kyyolin kyibꞌkyibꞌx,
nkyqꞌumaꞌ tuq ikxjani:
«¿Jaꞌ oxeꞌl tetz qa nlay tzꞌoknoj qitzaꞌ?
¿Oxeꞌl petzun kxol txqꞌanky qxjalil aj laqꞌchik ateꞌ,
samomeꞌ kxol kye aj nyaꞌtx qijajil?
¿Qatzun oxeꞌl petzun xnaqꞌtzal kye aj nyaꞌtx qxjalil?
¿Tidiꞌ telponx aj ma tqꞌumaj,
“Etetz okxjoyoyon wiꞌj per nlay kyinꞌoknoj etitzaꞌ tzan tpaj etetz nlay bꞌantik exik aj jaꞌ okyinteyon”?»
Ntons te tmankbꞌil qꞌij te qꞌij,
a tuq te ninqꞌijji,
bꞌix te Jesus ojaw waꞌlet kxol kye xjal bꞌix oxik tqꞌumaꞌ kongan ikxjani:
«Qa at abꞌl aj ntnaꞌoꞌ iktzaꞌ jun kꞌachjel [tuj tanim],
instzaj laqꞌchet wiꞌj bꞌix otkꞌamoꞌtz [te aj npaltin tetz].
Abꞌl aj owokslayon wiꞌj otkꞌamoꞌtz tuj tanim iktzaꞌ jun nim aꞌ aj nxik tsiꞌ jun tanqꞌin,
iktzaꞌx nyolin tuj Tuꞌjal Dios.»
Aj txik tqꞌumaꞌ te Jesus ikxjani,
nyolin tuq tiꞌj te Txew Dios aj okykꞌamoꞌtz tuq kye aj okyeꞌokslayon tiꞌj.
Komo te Txew minaꞌ tuq txik siꞌ tuj kyanim tzan tpaj minaꞌ tuq tjakon Jesus tuj twitꞌlel tuj kaꞌj.
Ateꞌ tuq junjun kxol kye xjal txiklen kchaꞌoꞌ aj ntqꞌumaꞌ tuq te Jesus,
kyetz nkyqꞌumaꞌ tuq ikxjani:
«Te ntzani,
bꞌanꞌax a tetz te aj yolil tyol Dios.»
Junjunky nkyqꞌumaꞌ tuq:
«Aj ntzani te Koloyon Aj Qꞌumankaj Oqtxiꞌ.»
Bꞌix junjunky nkyqꞌumaꞌ tuq ikxjani:
«¿Tiꞌtzun,
tuj Galiley otzajel te Koloyon Aj Qꞌumankaj Oqtxiꞌ?
Komo nyolin tuj te Tuꞌjal Dios,
te Koloyon Aj Qꞌumankaj Oqtxiꞌ tzajnaq tiꞌj tijajil Dawid bꞌix tzi otzajel tuj Belen aj jaꞌ tuq nnajan te Dawid.»
Ikxji kye xjal oqet kypawaꞌ kyibꞌ,
nyaꞌtx tuq dyakwerd ateꞌ tiꞌj te Jesus.
Junjun kygan tuq tzan txik kyin tuj pres per nijunwt abꞌl oxik in tetz.
Yaji kye mulon ebꞌajmeltzꞌjik kyukyꞌi kye pal aj nim kyajwalil bꞌix kye aj bꞌuchꞌuj Parisey bꞌix oxik chaꞌoꞌ kyetz ikxjani:
«¿Tistil kꞌontiꞌl ma tzaj etin?»
Yaji kyetz owaj ktzaqꞌbꞌeꞌ ikxjani:
«Nijunwt xjal minaꞌ tyolin ni jun-el iktzaꞌ tetz nyolin aj nxik tqꞌumaꞌ.»
Ntons kye aj bꞌuchꞌuj Parisey oxik kyqꞌumaꞌ ikxjani:
«¿Tiꞌtzun,
ax etetz maꞌtx kxqet teqꞌiꞌ?
Nijunwt kxol kye aj nim kyajwalil qxol nkyeꞌokslan tiꞌj,
pyor qetz aj bꞌuchꞌuj Parisey.
Kyaqil aj xjal ntzani aj kꞌontiꞌl nꞌel kynikyꞌ tiꞌj te Kawbꞌil qanbꞌenbꞌaj kyajsik.»
Te Nicodemo jun aj te bꞌuchꞌuj Parisey aj owul jun-el qꞌolbꞌel te Jesus,
oxik tqꞌumaꞌ kyetz ikxjani:
«Iktzaꞌx nyolin tuj Jkawbꞌil nlay bꞌantik tzan txik qsiꞌ tuj il jun xjal qa minaꞌ tok qchaꞌoꞌ tidiꞌ maꞌtx tkꞌuluj.»
Yaji kyetz owaj ktzaqꞌbꞌeꞌ tetz:
«¿Tiꞌtzun,
ax yatz aꞌich aj Galiley [iktzaꞌx tetz]?
Intqet axnaqꞌtzaꞌ te Tuꞌjal Dios bꞌix owelal anikyꞌ tuj Galiley nijunwt aj yolil tyol Dios oje tzaj.»
Ntons yaji kkyaqil kyetz junjunchaq ebꞌajꞌaj kyjay.